## Educació destina 5 milions d’euros a beques per a l’exempció de les taxes universitàries del curs 2024-2025

*** El termini per a la presentació de sol·licituds telemàtiques finalitza el 27 de febrer
* Per a la concessió de les beques es tindran en compte criteris com el rendiment acadèmic de l’últim curs o la renda familiar**

La Conselleria d’Educació, Cultura, Universitats i Ocupació ha destinat 5 milions d’euros a l’exempció de taxes universitàries durant el curs acadèmic 2024-2025.

La convocatòria d’estes ajudes s’ha publicat en el [*Diari Oficial de la Generalitat Valenciana* (DOGV)](https://dogv.gva.es/datos/2025/01/27/pdf/2025_607_va.pdf). El termini per a la presentació de sol·licituds telemàtiques finalitza el 27 de febrer de 2025.

Poden optar a estes ajudes l’estudiantat amb residència administrativa en qualsevol municipi de la Comunitat Valenciana matriculat en les universitats públiques i privades valencianes, així com en els centres adscrits per a la realització d’estudis oficials de grau i de màster universitari.

Esta beca es destina a l’exempció del pagament de l’import dels crèdits matriculats per l’alumnat en primera i/o segona matrícula. Este import és el que establix el Decret 101/2024, de 2 d’agost, del Consell, pel qual es regulen els preus públics dels servicis acadèmics i complementaris universitaris.

Per a l’alumnat matriculat en universitats públiques i els seus centres públics adscrits, la beca consistirà en l’exempció del pagament de l’import dels crèdits matriculats.

D’altra banda, per a l’alumnat matriculat en universitats privades o en centres privats adscrits a universitats públiques, la beca consistirà en una ajuda per al pagament dels gastos de la matrícula dels crèdits matriculats. La quantia d’esta beca serà igual al preu mínim d’un estudi amb la mateixa experimentalitat establit en el Decret 101/2024.

Per a la concessió de les beques es tindran en compte diferents criteris, com el rendiment acadèmic de l’últim curs o la renda familiar, a més d’acreditar residència administrativa a la Comunitat Valenciana mitjançant un certificat d’empadronament.

Per a considerar l’increment de l’IPC en esta convocatòria, els sostres de renda s’han incrementat un 5 % respecte a la convocatòria anterior. Així mateix, s’han augmentat les deduccions a famílies nombroses o monoparentals, tant de categoria general com de categoria especial.

La renda familiar a l’efecte d’esta beca, que comprén les rendes de cada un dels membres computables de la família que obtinguen ingressos de qualsevol naturalesa, serà la corresponent a l’exercici 2023.

Des de la Conselleria d’Educació, Cultura, Universitats i Ocupació, es vol garantir la igualtat d’oportunitats per a afavorir els estudis universitaris entre tots els jóvens de la Comunitat Valenciana.

Fecha: 02/02/2025